CELEX: 32020D0960
Language: bg
Date: 2020-06-29 00:00:00
Title: Решение (Евратом) 2020/960 на Съвета от 29 юни 2020 година за приемане на допълнителната изследователска програма за реактора с висока плътност на неутронния поток в Петен за периода 2020—2023 година за изпълнение от Съвместният изследователски център за Европейската общност за атомна енергия

3.7.2020   
               
               
                  BG
               
               
                  Официален вестник на Европейския съюз
               
               
                  L 211/14
               
            
         РЕШЕНИЕ (Евратом) 2020/960 НА СЪВЕТА
         от 29 юни 2020 година
         за приемане на допълнителната изследователска програма за реактора с висока плътност на неутронния поток в Петен за периода 2020—2023 година за изпълнение от Съвместният изследователски център за Европейската общност за атомна енергия
         СЪВЕТЪТ НА ЕВРОПЕЙСКИЯ СЪЮЗ,
         като взе предвид Договора за създаване на Европейската общност за атомна енергия, и по-специално член 7 от него,
         като взе предвид предложението на Европейската комисия,
         след консултация с Научния и технически комитет,
         като има предвид, че:
         
                     (1)
                  
                  
                     Реакторът с висока плътност на неутронния поток (High Flux Reactor — „HFR“) в Петен е важен ресурс за изследвания на Общността в областите на материалознанието и изпитването на материали, на ядрената медицина и на безопасността на ядрените реактори.
                  
               
                     (2)
                  
                  
                     Експлоатацията на HFR беше подпомагана от поредица допълнителни изследователски програми. Последната допълнителна изследователска програма беше създадена с Решение (Евратом) 2017/956 на Съвета (1) за период от четири години и изтече на 31 декември 2019 г.
                  
               
                     (3)
                  
                  
                     Като се има предвид продължаващото значение на HFR като незаменима инфраструктура за изследванията на Общността в областите на подобряването на безопасността на ядрените реактори, здравеопазването (включително разработването на медицински изотопи за медицински изследвания), ядрения синтез, фундаменталните изследвания, обучението и управлението на отпадъците (включително възможността за изучаване на поведението във връзка с безопасността на ядрените горива за реакторните системи, които представляват интерес за Европа), HFR следва да продължи да бъде подпомаган по допълнителна изследователска програма до края на 2023 г.
                  
               
                     (4)
                  
                  
                     Поради специалния си интерес към способността на HFR за облъчване, NRG: Nuclear Research and Сonsultancy Group V.O.F (NRG) и Commissariat à l’énergie atomique et aux énergies alternatives (CEA), в качеството си на изпълнители съответно за Нидерландия и Франция, се споразумяха да финансират цялата допълнителна изследователска програма за HFR за периода 2020—2023 г. чрез вноски в общия бюджет на Съюза под формата на целеви приходи.
                  
               
                     (5)
                  
                  
                     С тези вноски следва да се финансира експлоатацията на HFR, за да се подпомагат изследователската програма и редовната експлоатация и поддръжка на HFR. Официално уведомление за окончателно спиране от оператора NRG до нидерландския национален регулаторен орган, преди обявяването на консервацията в безопасно състояние, следва да преустанови плащанията, които остава да бъдат извършени, както и поканите от страна на Комисията за внасяне на средства.
                  
               
                     (6)
                  
                  
                     За да се гарантира приемствеността между допълнителните изследователски програми и на гладкото функциониране на допълнителната изследователска програма за HFR за периода 2020—2023 г., настоящото решение следва да се прилага от 1 януари 2020 г. Следва да бъде разрешено част от вноските по допълнителната изследователска програма за HFR за периода 2020—2023 г. да бъдат използвани за покриване на разходите, направени през 2020 г.
                  
               
                     (7)
                  
                  
                     Управителният съвет на Съвместния изследователски център представи предварителното си становище (2) съгласно член 4, параграф 2 от Решение 96/282/Евратом на Комисията (3),
                  
               ПРИЕ НАСТОЯЩОТО РЕШЕНИЕ:
         
            Член 1
            Допълнителната изследователска програма за експлоатация на реактора с висока плътност на неутронния поток в Петен (HFR) (наричана по-нататък „програмата“), чиито цели са определени в приложение I, се приема за период от четири години, считано от 1 януари 2020 г.
         
         
            Член 2
            Разходите по изпълнението на програмата, размерът на които се оценява на 27 854 000 EUR, се финансират изцяло от вноски от Нидерландия и Франция съответно чрез NRG и CEA. Разпределението на тази сума е посочено в приложение II. Тези вноски се считат за целеви приход в съответствие с член 21, параграф 2, буква а), подточка i) от Регламент (ЕС, Евратом) 2018/1046 на Европейския парламент и на Съвета (4).
         
         
            Член 3
            
               1.   За управлението на програмата отговаря Комисията. За тази цел тя използва услугите на Съвместния изследователски център.
            
            
               2.   Комисията информира управителния съвет на Съвместния изследователски център за изпълнението на програмата.
            
         
         
            Член 4
            В случай че NRG направи официално уведомление за окончателно спиране на HFR до нидерландския регулаторен орган преди обявяването на консервацията в безопасно състояние, задълженията на Нидерландия и на Франция, съответно чрез NRG и CEA, да правят по-нататъшни плащания, както и поканите от страна на Комисията за внасяне на средства съгласно настоящото решение, се преустановяват.
         
         
            Член 5
            След завършването на програмата, Комисията представя на Европейския парламент и на Съвета окончателен доклад за изпълнението на настоящото решение.
         
         
            Член 6
            Настоящото решение влиза в сила в деня след публикуването му в Официален вестник на Европейския съюз.
            
            То се прилага се от 1 януари 2020 г.
         
         
            Член 7
            Адресати на настоящото решение са държавите членки.
         
         
            Съставено в Брюксел на 29 юни 2020 година.
            
               
                  За Съвета
               
               
                  Председател
               
               A. METELKO-ZGOMBIĆ
            
         
         
            (1)  Решение (Евратом) 2017/956 на Съвета от 29 май 2017 г. за приемането на допълнителната изследователска програма за Реактора с висока плътност на неутронния поток за 2016—2019 г. за изпълнение от Съвместния изследователски център за Европейската общност за атомна енергия (ОВ L 144, 7.6.2017 г., стр. 23).
         
            (2)  Становище от 18.12.2019 г.
         
            (3)  Решение 96/282/Евратом на Комисията от 10 април 1996 г. относно реорганизацията на Съвместния изследователски център (ОВ L 107, 30.4.1996 г., стр. 12).
         
            (4)  Регламент (ЕС, Евратом) 2018/1046 на Европейския парламент и на Съвета от 18 юли 2018 г. за финансовите правила, приложими за общия бюджет на Съюза, за изменение на регламенти (ЕС) № 1296/2013, (ЕС) № 1301/2013, (ЕС) № 1303/2013, (ЕС) № 1304/2013, (ЕС) № 1309/2013, (ЕС) № 1316/2013, (ЕС) № 223/2014, (ЕС) № 283/2014 и на Решение № 541/2014/ЕС и за отмяна на Регламент (ЕС, Евратом) № 966/2012 (ОВ L 193, 30.7.2018 г., стр. 1).
      
      
         
            ПРИЛОЖЕНИЕ I
            НАУЧНИ И ТЕХНИЧЕСКИ ЦЕЛИ
            Програмата има следните главни цели:
            
                        1)
                     
                     
                        да осигури безопасната и надеждна експлоатация на HFR, за да се гарантира наличието на неутронния поток за експериментални цели;
                     
                  
                        2)
                     
                     
                        да даде възможност за ефикасното използване на HFR от изследователските институти в широк спектър от области: подобряването на безопасността на ядрените реактори, здравеопазването (включително разработването на медицински изотопи), ядрения синтез, фундаменталните изследвания и обучението, както и управлението на отпадъците (включително възможността за проучване на въпроси относно безопасността на ядрените горива за реакторни системи, които представляват интерес за Европа).
                     
                  
      
      
         
            ПРИЛОЖЕНИЕ II
            РАЗПРЕДЕЛЕНИЕ НА ВНОСКИТЕ
            Вноските за програмата се осигуряват от Нидерландия и Франция.
            Тези вноски се разпределят по следния начин:
            Нидерландия: 26 654 000 EUR;
            Франция: 1 200 000 EUR;
            Общо: 27 854 000 EUR.
            Вноските се правят в общия бюджет на Съюза и са предназначени за настоящата програма. Част от вноските по настоящата допълнителна програма могат също така да покрият разходи за експлоатацията на HFR, направени през 2020 г., в съответствие с работната програма, която трябва да бъде договорена между държавите членки вносителки и Комисията.
            Тези вноски са окончателни и не подлежат на преразглеждане в зависимост от промени в разходите по експлоатацията, поддръжката и извеждането от експлоатация.